**ELŐTERJESZTÉS**

**Szombathely Megyei Jogú Város Közgyűlésének**

**2021. október 28-i ülésére**

**Javaslat a helyi közösségi közlekedéssel kapcsolatos döntések meghozatalára**

**I.**

Szombathely Megyei Jogú Város Közgyűlése 30/2021. (VI.24.) Kgy. számú határozatával úgy döntött, hogy a Szombathely közigazgatási területén helyi, autóbusszal végzett, menetrendszerinti személyszállítási feladatok 2022. január 1. napjától történő elvégzése tárgyában kiírt pályázati eljárás során a Blaguss Agora Hungary Kft. pályázatát érvényesnek, a pályázati eljárást eredményesnek nyilvánította. A közszolgáltatási szerződés aláírására 2021. június 30. napján került sor.

A személyszállítási szolgáltatásokról szóló 2012.évi XLI. törvény 24. § (7) bekezdése a vesztes pályázónak lehetővé teszi jogorvoslati eljárás keretében a pályázat kihirdetésétől számított 30 napon belül, hogy bíróságtól kérheti jogszabálysértés tényének megállapítását.

Tájékoztatom a Közgyűlést arról, hogy a Volánbusz Zrt. a Szombathelyi Járásbíróság előtt kereseti kérelmet terjesztett elő Szombathely Megyei Jogú Város Önkormányzata alperes ellen annak megállapítására, hogy a pályázat elbírálása és eredményének megállapítása során az önkormányzat jogszabálysértő módon nyilvánította a Volánbusz Zrt. pályázatát érvénytelennek és a BLAGUSS Kft. pályázatát érvényesnek. Az Önkormányzat írásbeli ellenkérelmét a kereseti kérelemre határidőben benyújtotta.

Az új közösségi közlekedési szolgáltató a szerződéskötést követően az alábbi intézkedéseket tette a közszolgáltatási követelmények teljesítése érdekében:

Az autóbuszok tárolására szolgáló műszaki telephelyet az adás-vételi szerződéssel tulajdonába került Szombathely, Muskátli utca 125/25 hrsz-ú ingatlanon alakítja ki. Itt kap helyet a társaság irodája, műszaki funkciók, autóbusz-tárolóhely és egy új autóbuszmosó, melynek engedélyeztetése folyamatban van. A telephelyre a szükséges közművek (víz és csatorna) bevezetése folyamatban van, az elektromos áram rendelkezésre áll.

Az Éhen Gyula téren, közterületen lévő a Volánbusz Zrt. tulajdonába tartozó építmény átadás-átvételéről a Blaguss Agora Hungary Kft. a jelenlegi szolgáltatóval egyeztetést kezdeményezett. Az épület átadásához a Volánbusz Zrt. nem járult hozzá, ezért a szolgáltatás 2022. január 1-től történő ellátása érdekében a Blaguss Agora Hungary Kft. elindította a forgalmi szolgálat, pénztár és szociális funkciók biztosításához szükséges infrastruktúra (irodakonténer, szaniter- és tartózkodókonténer) beszerzését, a szükséges közmű-csatlakozások kialakításának tervezését (víz, csatorna, áram). A két db konténer ideiglenes jelleggel, az Éhen Gyula tér 2. sz. épülettel szemközt, a zöldterület mellett kerül elhelyezésre.

Az utazási jegyek és bérletjegyek értékesítése érdekében egyeztetett a GYSEV Zrt.-vel a lehetséges együttműködésről, a pénztári és ügyfélszolgálati funkciók ellátásáról a GYSEV Utascentrumban (Vasútállomás épületében, modern környezetben lehetséges a vásárlás, ügyintézés), az együttműködés kialakítása folyamatban van. Kültéri jegykiadó automata kerül kihelyezésre a Rohonci utcai Órásház, és a Thököly utcai Városháza elnevezésű megállóhelyen az utasváró pavilonban, valamint az Éhen Gyula téren. Az utasváró pavilonok tulajdonosa a jegykiadó automaták elhelyezéséhez hozzájárult, a szükséges közműcsatlakozások tervezése/engedélyeztetése elindult. A Király utcai Tourinform irodában történő értékesítés tervezése – hasonlóan a GYSEV együttműködéshez – folyamatban van, a jegy- és bérletképek tervezése zajlik, a szükséges jegytekercseket megrendelték, az üzletszabályzat elkészült, október második felében felterjesztésre kerül az Innovációs és Technológiai Minisztérium felé. 2022. január 1-től biztosított lesz a mobiltelefonon történő jegyvásárlás is.

Az utastájékoztatást szolgáló utastájékoztató eszközöket (megállóhelyi indulási jegyzék) a Volánbusz Zrt. se nem adja át, se nem adja el, így a szolgáltató ennek megfelelően elindította a szükséges mennyiségű menetrendtartó beszerzését, melyek elhelyezésére 2021. december 15-ig sor kerül. A Volánbusz Zrt-t írásban felkértem, hogy járuljon hozzá azon autóbusz megállóhelyek oszlopain, amelyek a VOLÁNBUSZ Zrt. tulajdonában állnak, az új indulási jegyzékek elhelyezéséhez. Az Órásház, Városháza és Éhen Gyula tér megállóhelyeken elhelyezésre kerülő elektronikus (valós idejű) utastájékoztató tábla beszerzését, a valós idejű utastájékoztatást, forgalomirányítást biztosító szoftverhez szükséges (autóbuszokba kerülő) tabletek és telekommunikációs eszközök beszerzését a Blaguss Agora Hungary Kft. elindította, várhatóan október második felében érkeznek meg. Az autóbusz-fedélzeti hangos utastájékoztatáshoz szükséges hanganyag előkészítése folyamatban van, a valós idejű útvonaltervező (webes és mobilapplikáció), a Google adatátadás (valós idejű járműkövetés) tervezetten január 1-től ezen projekt keretében megvalósul, ezáltal a Google tömegközlekedési útvonaltervező a továbbiakban a város részére nem jelent külön költséget.

Az autóbuszpark biztosítása érdekében a Blaguss Agora Hungary Kft. megrendelt 25 darab új szóló, 5 darab új csuklós és 3 darab új midi Mercedes gyártmányú autóbuszt, az autóbuszok gyártás alatt vannak, november közepére várható az első jármű érkezése. Ezzel a beszerzéssel a szolgáltatásba bevonni kívánt teljes járműpark új autóbuszokból fog állni. A Mercedes-Benz Citaro autóbuszok alacsony padlómagasságúak, a MIDI autóbuszok első vagy hátsó ajtónál alacsony belépésűek, mindegyik jármű klímaberendezéssel ellátott.

A személyi állomány rendelkezésre áll, az elmúlt hónapokban közel 150 interjút bonyolított le a szolgáltató, a felvett autóbuszvezetők 90%-a szombathelyi vagy Szombathely környéki lakos.

A Blaguss Agora Hungary Kft. a buszok oldalsó felületének térítésmentes használatát felajánlotta az önkormányzatnak városmarketing céljára. E körben az alábbi témajavaslatok fogalmazódtak meg:

- FALCO KC

- Haladás

- Weöres Sándor Színház

- kultúra

- Karnevál

- zene

- gyermekek

- zöld város.

Javaslom, hogy további legfeljebb 2 téma és a látványtervek jóváhagyására a Közgyűlés hatalmazza fel a Városstratégiai, Idegenforgalmi és Sport Bizottságot. Javaslom továbbá, hogy a legalább 25 gépjárművet érintő fóliázásra (ideértve annak tervezését is) a Közgyűlés biztosítson bruttó 19 millió forint költségvetési forrást.

**II.**

A Volánbusz Zrt. az idei évben több levélben kezdeményezte a menetrend felülvizsgálatát, annak a megváltozott utazási igényekhez történő igazítását. 2021. augusztus 09-én lefolytatott személyes megbeszélésen a Volánbusz Zrt. vállalta, hogy a menetrendekkel foglalkozó szakemberei augusztus első felében szakmai egyeztetést folytatnak le és arról augusztus 31-ig közös javaslatot készít. Ezzel szemben a Volánbusz Zrt. a 2021. szeptember 13-án kelt levelében tájékoztatott arról, hogy a rendelkezésre álló idő rövidsége miatt a teljes hálózatot érintő racionalizálási javaslat kidolgozását a társaság nem tudja vállalni. Szombathely Megyei Jogú Város Közgyűlése 146/2021. (IX. 30.) Kgy. számú határozatában felkérte a képviselőket, hogy a Volánbusz Zrt. által is jelzett megváltozott utasigényekre tekintettel, a menetrend finomhangolása érdekében tegyenek a járatok menetrendjére olyan, a megváltozott utazási igényekhez rugalmasan alkalmazkodó racionalizálási javaslatot, amely nem haladja meg a jelenlegi kilométer kibocsátás mértékét.

A Blaguss Agora Hungary Kft. a helyi autóbuszvonalak kihasználtságára vonatkozó pontos adat (utasszámlálás, forgalomfelmérés) hiányában keresztmetszeti és vonali utasszámlálásokat végzett. Ezen adatok ismeretében, figyelembe véve a beérkezett képviselői javaslatokat, továbbá egy szombathelyi lakos javaslatait, a 146/2021. (IX. 30.) Kgy. számú határozatban foglaltakra is tekintettel a Blaguss Agora Hungary Kft. összeállította a menetrend-módosítási javaslatát (1. melléklet).

A menetrend-módosítási javaslat autóbusz-vonalanként tartalmazza a tervezett változtatásokat, illetve az autóbuszvonalak 2022. január 1-től érvényes menetrendjét, az alábbiak szerint:

|  |  |
| --- | --- |
| Járatszám: | *Módosítás* |
| 30Y | **Minerva lakópark – Vasútállomás – Oladi városrész – Olad aut. ford**   * *iskolás időszakban és tanszünetben a maival azonos követés,* * *hétvégén jelentős menetrendi bővítés: 40 perc helyett egységesen 30 percenként* * *útvonalhosszabbítás a Minerva lakópark és Olad aut. ford. felé* * *Olad faluból a jelenleginél gyakrabban induló járatok,* * *csatlakozás Bogát felé/felől, illetve a vonatokhoz* |
| 5 | összevonásra kerül a 30Y vonallal |
| 35 | összevonásra kerül a 30Y vonallal |
| 3A | összevonásra kerül a 30Y vonallal |
| 12  21 | **Herény, Béke tér – Vasútállomás – Bogát – Bükkfa utca – Vasútállomás – Herény, Béke tér**  **Herény, Béke tér – Vasútállomás – Bükkfa utca – Bogát – Vasútállomás – Herény, Béke tér**   * *Az 1C, 12, 12B, 21, 21B vonalak összevonásával egy észak-dél irányú, átszállásmentes kapcsolatot biztosító autóbuszvonal jön létre. Herény – Vasútállomás – Bogát, Szociális Otthon között a 12 és 21 jelzésű járatok biztosítanak utazási lehetőséget úgy, hogy Szentkirály/Gyöngyöshermán településrészeken a váltott irányú közlekedés továbbra is fennmarad,* * *Herény-vasútállomás között csúcsidőben 30 percenként, csúcsidőn kívül 60 percenként indulnak a járatok,* * *vasútállomás és Bogát között napközben 30 percenként, munkanapokon 18 óra után, szombat 10 óra után, valamint munkaszüneti napokon óránként indul az autóbusz,* * *csatlakozás a 30Y járataihoz, illetve a vonatokhoz* |
| 12B | összevonásra kerül a 12 vonallal |
| 21B | összevonásra kerül a 21 vonallal |
| 1C | összevonásra kerül a 12-es és 21-es vonalakkal |
| 21A | **Vasútállomás – Joskar-Ola városrész – Bogát – Joskar-Ola városrész – Vasútállomás**   * *hétköznap 8 és 12 óra között, szombatonként 6 és 10 óra között kényelmes eljutást biztosít a piac és a Hunyadi úton lévő áruházakhoz* * *általa Bogátról hétköznap délelőtt, csúcsidőn kívül is biztosított a 30 perces követés.* |
| 1U | **Vasútállomás – Bogát – Vasútállomás**   * Az 1U járat (*egy járat kivételével*) változatlan formában közlekedik |
| 2A  2C | **Vasútállomás – Szűrcsapó utca - Brenner Tóbiás körút – Vasútállomás**  **Vasútállomás – Brenner Tóbiás körút - Szűrcsapó utca – Vasútállomás**   * *hétköznap 17 óra után a jelenleginél gyakrabban, 40 perc helyett 30 percenként közlekednek* |
| 29A  29C | **Vasútállomás – Szűrcsapó utca - Brenner Tóbiás körút – Vasútállomás**   * *hétvégén 15 óráig a mainál gyakrabban, 30 percenként; 15 óra után 60 percenként közlekednek* |
| 9 | **Joskar-Ola városrész - Szolgáltatóház (Váci Mihály utca)**   * *hétköznap csúcsidőben 30, csúcsidőn kívül 60 percenként közlekedik (hosszabb üzemidővel)* * *hétvégén délelőtt 60 percenként indul* |
| 22  25  27 | **Vasútállomás - Kilátó út**  **Vasútállomás - Aranypatak lakópark**  **Vasútállomás - Parkerdő lakópark**   * *hosszabb üzemidőben, ütemesen, egységesen 60 percenként közlekednek (csúcsidőn kívül is indul járat)* |
| 6  26 | **Minerva lakópark – Újperint**  **Vasútállomás - Parkerdő**   * *Kisebb menetrendi módosítások* |
| 7 | **Vasútállomás - Újtemető**   * A munkanapokon 6:30-kor, illetve 7:10-kor a Vasútállomásról Újtemető felé közlekedő járatok megállnak Király Sportcentrum megállóhelyen. |
| „H” | **hivatásforgalmi járatok**   * *kisebb menetrend-módosítások* |

A javasolt módosításokkal a vonalhálózat az utazóközönség számára áttekinthetőbbé válik, bevezetésre kerül az ütemes (15, 30, 60 perces) járatkövetés. A 30Y vonal meghosszabbításra kerül a Minerva lakóparkig. A vonalhálózat egyszerűsítése, áttekinthetőbbé tétele érdekében összevonásra kerülnek az 1C, 12, 12B, 21, 21B vonalak, létrehozva ezzel egy észak-dél irányú, átszállásmentes kapcsolatot biztosító autóbuszvonalat. A javaslat szerint Herény – Vasútállomás – Bogát között a 12 és 21 jelzésű járatok biztosítanak utazási lehetőséget úgy, hogy Szentkirály/Gyöngyöshermán településrészeken a váltott irányú közlekedés továbbra is fennmarad. A 2A, 2C, 9, 29A, 29C autóbuszvonalak vonalvezetése nem változik, munkanapokon teljes üzemidőben a 2A és 2C vonalak járatai közlekednek, egységesen 30 percenként, ezáltal 16:45 után a jelenlegi 40 perces követés helyett sűrűbb, 30 perces követést tud biztosítani a Szolgáltató. A 22, 25, 27 autóbuszvonalakon ütemesen, hosszabb üzemidőben, csúcsidőben 60 perces követéssel közlekedik a járat. A 25-ös és 27-es vonalak csúcsidőn kívül is közlekednek, ezzel megszűnik az 5 órás üzemszünet munkanapokon napközben. A 6 autóbuszvonal a METRO áruházat fordított irányban kerüli meg: szervizút – körforgalom – 87-es főút – jobbra Minerva utca – jobbra Demeter utca – balra Diana utca – jobbra Viktória utca útvonalon át közlekednek. A 7 autóbuszvonalon munkanapokon a 6:30-kor, illetve 7:10-kor a Vasútállomásról Újtemető felé közlekedő járatok megállnak Király Sportcentrum megállóhelyen.

A Vépi út, Zanati út – Vásártér utca közötti szakaszán jelenleg nem közlekednek menetrend szerinti járatok. Az útszakaszon ugyanakkor az iSi Automotive Hungary Kft. (Szombathely, Vépi út 10.), mint nagyobb foglalkoztató jelezte igényét hivatásforgalmat ellátó járatok közlekedtetésére, és vállalná a járat indításból adódó többletköltség finanszírozását. A kérés elvi támogatását javaslom azzal, hogy a Közgyűlés hatalmazza fel a Városstratégiai, Idegenforgalmi és Sport Bizottságot, valamint a Gazdasági és Jogi Bizottságot a szerződéses konstrukció és annak alapján a menetrendmódosítás kizárólag e körben történő jóváhagyására.

A menetrend módosítás bevezetésével az éves hasznos km teljesítmény 74.835 km-el csökkenne, ezzel a Blaguss Agora Hungary Kft. szerződéses vállalásának megfelelően az egy hasznos kilométerre vetített ellentételezés mértéke 625 Ft/hasznos km összegben kerül meghatározásra 2022. január 1. napját követően.

Kérem a Tisztelt Közgyűlést, hogy az előterjesztést megtárgyalni, és a határozati javaslatokat elfogadni szíveskedjen.

**Szombathely, 2021. október „ ”**

**/: Dr. Nemény András :/**

**I.**

**HATÁROZATI JAVASLAT**

**.…./2021. (X.28.) Kgy. számú határozat**

Szombathely Megyei Jogú Város Közgyűlése a „Javaslat a helyi közösségi közlekedéssel kapcsolatos döntések meghozatalára” című előterjesztést megtárgyalta, és a Blaguss Agora Hungary Kft. közszolgáltatási követelmények teljesítése érdekében adott tájékoztatását a Közgyűlés tudomásul veszi.

**Felelős:** Dr. Nemény András, polgármester

Horváth Soma, alpolgármester

Dr. Károlyi Ákos jegyző

(a végrehajtás előkészítéséért:

Kalmár Ervin, a Városüzemeltetési és Városfejlesztési Osztály vezetője)

**Határidő:** azonnal

**II.**

**HATÁROZATI JAVASLAT**

**….…./2021. (X.28.) Kgy. számú határozat**

Szombathely Megyei Jogú Város Közgyűlése a „Javaslat a helyi közösségi közlekedéssel kapcsolatos döntések meghozatalára” című előterjesztést megtárgyalta, és az alábbi döntéseket hozza:

1. A Közgyűlés a Blaguss Agora Hungary Kft. helyi közösségi közlekedésbe bevont autóbuszainak oldalsó felületének városmarketing célú fóliázásával és az alábbi témajavaslatok megjelenítésével egyetért:

* FALCO KC
* Haladás
* Weöres Sándor Színház
* kultúra
* Karnevál
* zene
* gyermekek
* zöld város.

1. A Közgyűlés elhatározza, hogy az 1. pont szerinti feladatokhoz mindösszesen bruttó 19 millió forint összegű forrást biztosít a 2021. évi költségvetési rendeletében.
2. A Közgyűlés felkéri a Polgármestert, hogy az 1. pontban foglalt feladatok elvégzése érdekében a szükséges intézkedéseket tegye meg.
3. A Közgyűlés felhatalmazza a Városstratégiai, Idegenforgalmi és Sport Bizottságot további legfeljebb 2 téma és a látványtervek jóváhagyására.

**Felelős:** Dr. Nemény András, polgármester

Dr. Horváth Attila, alpolgármester

Horváth Soma, alpolgármester

Tóth Kálmán, a Városstratégiai, Idegenforgalmi és Sport Bizottságot elnöke

Dr. Károlyi Ákos jegyző

(a végrehajtás előkészítéséért:

Kalmár Ervin, a Városüzemeltetési és Városfejlesztési Osztály vezetője

Stéger Gábor, a Közgazdasági és Adó Osztály vezetője)

**Határidő:** 1. pont: azonnal

2-3. pont: 2021. december 31.

4. pont: 2021. november 30.

**III.**

**HATÁROZATI JAVASLAT**

**….…./2021. (X.28.) Kgy. számú határozat**

Szombathely Megyei Jogú Város Közgyűlése a „Javaslat a helyi közösségi közlekedéssel kapcsolatos döntések meghozatalára” című előterjesztést megtárgyalta, és az alábbi döntéseket hozza:

1. A Közgyűlés az előterjesztés 1. mellékletében foglalt menetrend módosítási javaslatot – 2022. január 1. napjával történő üzemkezdettől – elfogadja.
2. A Közgyűlés elvi támogatását adja a Vépi út, Zanati út – Vásártér utca közötti szakaszán menetrend szerinti hivatásforgalmat ellátó járatok közlekedtetéséhez azzal a feltétellel, hogy az iSi Automotive Hungary Kft. vállalja – kérésének megfelelően – a járat indításból adódó többletköltség finanszírozását.
3. A Közgyűlés felhatalmazza a Városstratégiai, Idegenforgalmi és Sport Bizottságot, valamint a Gazdasági és Jogi Bizottságot a 2. pontban foglalt hivatásforgalmat ellátó járat működtetéséhez szükséges szerződéses konstrukció és annak alapján a menetrendmódosítás kizárólag e körben történő jóváhagyására.
4. A Közgyűlés felkéri a Blaguss Agora Hungary Kft.-t, hogy a menetrend módosítással kapcsolatos – Közszolgáltatási Szerződésben vállalt és meghatározott – feladatairól gondoskodjon.
5. A Közgyűlés felhatalmazza a Polgármestert a Közszolgáltatási Szerződés jelen határozatnak megfelelő módosításához szükséges intézkedések megtételére.

**Felelős:** Dr. Nemény András, polgármester

Horváth Soma, alpolgármester

Bokányi Adrienn, a Gazdasági és Jogi Bizottság elnöke

Dr. Károlyi Ákos jegyző

(a végrehajtás előkészítéséért:

Kalmár Ervin, a Városüzemeltetési és Városfejlesztési Osztály vezetője)

**Határidő:** 1-2. pont: 2021. december 31.

3. pont: 2021. november 31.

4-5. pont: 2021. december 31.